Marthe Gjestland

**Marthe Margrethe Gjestland** (født 1943) er en norsk biolog, soppsakkyndig og skiinstruktør. Hun bruker sin kompetanse innenfor disse fagområdene i hovedsak som frivillig i flere organisasjoner. Hun er tilknyttet Norges sopp- og nyttevekstforbund (NSNF) som autorisert soppsakkyndig, hun har vært styreleder i Norsk Botanisk Forening, Trøndelagsavdelingen –&nbsp;og hun har bygd opp – og er ansvarlig for – «Gråkallen Skileik», Trondhjems Skiklubs tilbud for oppøving av barns skiglede og -trening i Bymarka i Trondheim. Hun er tildelt priser og hedersbevisninger fra alle disse organisasjonene og flere andre institusjoner.

I 2023 ble hun tildelt Kongens fortjenstmedalje.

## Trondhjems Skiklub
Gjestlands første engasjement i skiklubben, var som assistent på klubbens barneskikurs i 1977. Senere tok hun eksamen som skiinstruktør i nordiske grener, og hadde i mange år plassansvar på Lian under skikursene.

I 1988 anskaffet Trondheim kommune en del skileik-elementer. Gjestland, sammen med andre fra skiklubben, sørget for å få flyttet utstyret til et område nær Skistua i Bymarka, vest for Trondheim sentrum. Dette området har Gjestland etter hvert bygd opp og utviklet til «Gråkallen Skileik», som hun har drevet og driftet siden 1990 sammen med ektemann Truls Gjestland, som i hovedsak bidrar med driftsoppgaver, preparering av løyper og bygging av boder og hytter. 

Både Truls og Marthe Gjestland er utnevnt til æresmedlemmer i skiklubben for sin innsats. 

## Norges sopp- og nyttevekstforbund
Marthe Gjestland er utdannet biolog med sopp som spesialområde. Hun er tilknyttet Norges sopp- og nyttevekstforbund (NSNF) som autorisert soppsakkyndig, holder kurs, arrangerer ekskursjoner, utstillinger og soppkontroller – og deltar på soppinventeringer.  

Hun er en av fem hovedbidragsytere til Vitenskapsmuseets soppsamling, og har hatt ansvar for sopputstillinger ved museet, som et av initiativene for å øke allmenhetens kunnskap om sopp.  

Hun har (pr. desember 2023) 748 registreringer av sopp i den nasjonale databasen Artsobservasjoner, Norges største database for biologisk mangfold. I tillegg til sopp, har hun registrert planter, lav og moser. Totalt har hun (pr. desember 2023) 1047 registreringer i databasen.  

Hun er tildelt æresmedlemskap i forbundet for sin innsats.  

## Norsk Botanisk Forening
Gjestland har i mange år vært aktiv i Norsk Botanisk Forening, Trøndelagsavdelingen, blant annet som leder for ekskursjoner og i verv som kasserer og styreleder.

## Studentliv
Hun engasjerte seg både i studentidretten og studentkulturen da hun flyttet til Trondheim i 1961 for å studere der, først kjemi ved NTH, senere biologi ved AVH. Hun var aktiv i Studentersamfundet Interne Teater (SiT) under hele studietiden og spilte i sin første UKE-revy, *Filliputt*, allerede høsten 1961. I 1966 var hun medlem av Studentersamfundets styre. 

Etter studietiden har hun også vært aktiv som frivillig i Samfundet. Hun har blant annet spilt i supperevyene under UKA. Hun er blitt hedret for sin innsats ved å bli utnevnt til Kommandør av «Den Gyldne Kat», Studentersamfundets Interne Teaters orden. 

## Hedersbevisninger
Hun har utmerket seg som frivillig i mange sammenhenger og er hedret for sin innsats av flere organisasjoner.

* 1967 – Ridder av «Den Gyldne Kat», Studentersamfundets Interne Teaters orden
* 1989 – utnevnt til ridder av Lapis Nidarosiensis, ordenen til Bergstuderendes Forening
* 1996 –&nbsp;«Gråkallmedaljen», Trondhjems Skiklub
* 1996 – «Hedersrosen», tildelt av *Adresseavisen*
* 1999 – Kommandør av «Den Gyldne Kat», Studentersamfundets Interne Teaters orden
* 2000 – Trondheim kommunes kulturpris innenfor fritidskulturlivet
* 2001 –&nbsp;«Hedersrosen» tildelt av *Adresseavisen*
* 2003 – «Ildsjelprisen», Norges Skiforbund
* 2004 – «Gråkallen Skileik» mottok Sør-Trøndelag fylkeskommunes miljøpris for idrettsanlegg og kulturbygg 2003
* 2005 – Norges Skiforbunds Innsatsplakett
* 2005 – Valgt til «Årets kvinne» av Zonta Trondheim
* 2018 – Æresmedlemskap i Trondhjems Skiklub
* 2019 – Æresmedlemskap i Norges sopp- og nyttevekstforbund
* 2021 – Æresmedlemskap i Norges Skiforbund, Sør-Trøndelag skikrets
* 2023 – Kongens fortjenstmedalje
* 2025 – innlemmet i Wall of Feminism, Feministhuset i Trondheims prosjekt der 86 kvinner, nålevende og avdøde, er portrettert.

## Fotnoter

## Referanser


## Eksterne lenker

*